LISON 14
Ki skólas ki ten pa pionerus?
Désdi monti ténpu, un marka di Tistimunhas di Jeová é edukason ki es ta resebe di Deus. Kes ki ta prega ténpu interu ô ta uza txeu di ses ténpu na pregason, ta trenadu pa es da ses midjór na ses trabadju. — 2 Timóteo 4:5.
Skóla pa Pioneru. Na fin di ses primeru anu di sirvisu, pioneru fíksu ta konvidadu pa bai pa un skóla di 6 dia. Kel skóla ta djuda-s fika más amigu di Deus, midjora na tudu manera di prega i tanbê ta djuda-s ka dizisti di ses sirvisu.
Skóla pa Pregadoris di Reinu. Es skóla di dôs mês é pa trena pionerus ki ten spiriénsa i ki ka ten prubléma na dexa lugar undi es ta mora pa bai pa undi mestedu di más algen pa prega. Es ta imita izénplu di Jizus Kristu, ki é midjór pregador ki dja vive na Téra. É sima si kada un di es fla: ‘Ale-m li, manda-m N bai.’ (Isaías 6:8; João 7:29) Óras ki es ta muda pa lonji, es ten ki kustuma ku un vida sinplis. Talvês kultura, klima i kumida ki ka ten nada ver ku kel ki es sta kustumadu ku el. Alvês es ten ki prende un otu língua. Es skóla é pa irmons ku irmans ki é solteru ô kazadu, ki ten di 23 ti 65 anu di idadi. Skóla ta djuda-s midjora ses kualidadi spritual ô kes kualidadi ki ta mostra ma es é amigu di Deus. Es meste kes kualidadi li na lugar ki es ta mandadu. Tanbê ta djuda-s ganha más kapasidadi pa es pode ser uzadu midjór pa Jeová i pa se organizason.
Skóla di Jiliádi di Tori di Vijia. Na língua ebraiku, un di kes língua ki Bíblia skrebedu, “Jiliádi” ten aver ku “Tistimu- nhu”. Désdi 1943, anu ki Skóla di Jiliádi kumesa, más di 8 mil algen ki dja faze es kursu mandadu pa da tistimunhu “pa tudu kantu di mundu” i ku bons rezultadu. (Atus 13:47, BPK) Pur izénplu, na Peru, ka tinha ninhun kongregason kantu nos misiónarius txiga la. Má gósi, la ten más di mil kongregason. Na Japon, kantu es kumesa ta prega la, tinha ménus di 10 Tistimunhas di Jeová. Oji, ten más di 200 mil. Na kes sinku mês di Skóla di Jiliádi, studantis ta faze un studu konplétu di Palavra di Deus. Pionerus spesial, misionárius, enkaregadus di grupu di kongregason ku pesoas ki ta trabadja na Betel pode ser konvidadu pa es skóla pa es resebe txeu trenamentu pa faze nos trabadju na mundu interu fika firmi i fórti.
Skóla pa Pioneru ta sirbi pa kuzê?
Ken ki pode bai pa Skóla pa Pregadoris di Reinu?
kea_Latn kea_Latn kea_Latn kea_Latn kea_Latn kea_Latn kea_Latn kea_Latn